Toshkent shahridagi basseynlar faoliyatini yanada takomillashtirish chora-tadbirlari toʻgʻrisida
(resolution, 2024-05-10)

Bolalar va yoshlarning maktabdan tashqari sport taʼlimi tizimini yanada takomillashtirish, aholini sogʻlomlashtirish, ularni sport bilan shugʻullanishga keng jalb etish, suv sporti turlari boʻyicha sport zaxirasi va yuksak mahoratli sportchilarni tayyorlash, basseynlardan samarali foydalanishda davlat-xususiy sherikchilikni rivojlantirish, suv sporti turlari boʻyicha bolalar trenerlarini tayyorlash va seleksiya ishlarini yoʻlga qoʻyish maqsadida Vazirlar Mahkamasi qaror qiladi: 1. Oʻzbekiston Respublikasi Jismoniy tarbiya va sport vazirligi tizimidagi Toshkent shahrida joylashgan basseynlarda sogʻlomlashtirish guruhlarida shugʻullanish uchun olinadigan toʻlov miqdorlari ilovaga muvofiq tasdiqlansin va 2018-yilning 1-fevralidan boshlab amalga kiritilsin. 2. Oʻzbekiston Respublikasi Jismoniy tarbiya va sport davlat qoʻmitasi 2018-yil 1-fevralga qadar: Oʻzbekiston Respublikasi Jismoniy tarbiya va sport davlat qoʻmitasi tizimidagi basseynlarda (keyingi oʻrinlarda basseynlar deb ataladi) shugʻullanish va undan foydalanish tartibi toʻgʻrisidagi nizomni hamda yoshlar kesimida suv sporti turlari bilan shugʻullanish boʻyicha oʻquv rejalar, dasturlar va meʼyorlarni ishlab chiqib belgilangan tartibda tasdiqlasin; Oʻzbekiston davlat jismoniy tarbiya instituti huzuridagi Jismoniy tarbiya va sport boʻyicha mutaxassislarni ilmiy-metodik taʼminlash, qayta tayyorlash va ularning malakasini oshirish markazida 3 va 6 oylik qisqa muddatli bolalarni suv sporti turlariga oʻrgatadigan trenerlarning malakasini oshirish va qayta tayyorlash oʻquv kurslarini tashkil etsin; basseynlarga kirish va oʻtish joylarida videokuzatuv moslamalari hamda turniketlar oʻrnatilishini taʼminlasin; basseynlarning manzili, ish vaqti, koʻrsatiladigan xizmat turlari va narxlari aniq koʻrsatilgan holda Internet jahon axborot tarmogʻida doimiy ravishda keng yoritilishini yoʻlga qoʻysin. 3. Belgilab qoʻyilsinki, basseynlarga kirish va oʻtish joylarida videokuzatuv moslamalari va turniketlarni oʻrnatish xarajatlari Oʻzbekiston Respublikasi Jismoniy tarbiya va sport vazirligining budjetdan tashqari “Sport” maxsus hisob raqami mablagʻlari hisobidan qoplanadi. 4. Oʻzbekiston Respublikasi Sport vazirligi Sogʻliqni saqlash vazirligi bilan birgalikda basseynlarda sanitariya qoidalari, normalari va gigiyena normativlarining bajarilishi boʻyicha doimiy ravishda tushuntirish ishlarini olib borsin. 5. Toshkent shahar hokimligi Oʻzbekiston Respublikasi Jismoniy tarbiya va sport davlat qoʻmitasi, Xalq taʼlimi vazirligi hamda Oliy va oʻrta maxsus taʼlim vazirligi bilan birgalikda bir oy muddatda: Toshkent shahrida joylashgan davlat taʼlim muassasalarining basseynlarini xatlovdan oʻtkazsin; xatlov yakunlari boʻyicha davlat va xususiy sheriklik asosida foydalanishga beriladigan Toshkent shahrida joylashgan davlat taʼlim muassasalarining basseynlari roʻyxatini tuzsin hamda mazkur roʻyxatni hamda davlat va xususiy sheriklik asosida foydalanishga berish shartlari toʻgʻrisidagi maʼlumotlarni Internet jahon axborot tarmogʻida joylashtirsin; davlat va xususiy sheriklik asosida foydalanishga beriladigan basseynlarni kelib tushgan takliflarga koʻra, ijaraga berish tizimini joriy etsin. 6. Oʻzbekiston Respublikasi Davlat arxitektura va qurilish qoʻmitasi kelgusida quriladigan basseynlardagi ventilyatsiya tizimlarining tabiiy va sunʼiy yoʻllaridan foydalanishni tashkil etish hisobiga energiya jihatidan tejamkorlik tizimini tatbiq qilgan holda loyiha-smeta hujjatlariga tegishli oʻzgartirishlar kiritsin. 7. Oʻzbekiston Respublikasi Jismoniy tarbiya va sport davlat qoʻmitasi Toshkent shahar hokimligi bilan birgalikda uch oy muddatda Toshkent shahrining har bir tumanida 2018 — 2025-yillarda 10 tadan energiyatejamkor basseynlar qurish hamda mavjudlarini rekonstruksiya qilish boʻyicha dastur loyihasini ishlab chiqib, Vazirlar Mahkamasiga kiritsin. 8. Oʻzbekiston Respublikasi Jismoniy tarbiya va sport davlat qoʻmitasi manfaatdor vazirliklar va idoralar bilan birgalikda bir oy muddatda oʻzlari qabul qilgan normativ-huquqiy hujjatlarni ushbu qarorga muvofiqlashtirsin. 9. Mazkur qaror bajarilishini nazorat qilish Oʻzbekiston Respublikasi Bosh vaziri oʻrinbosari Q.V. Akmalov va Oʻzbekiston Respublikasi Jismoniy tarbiya va sport davlat qoʻmitasi raisi R.D. Qurbonov zimmasiga yuklansin. Yoshlar kesimida Bazaviy hisoblash miqdoriga nisbatan foiz hisobida (bir oyga) 4 — 7 yosh 30 8 — 12 yosh 40 13 — 17 yosh 50 18 va undan katta yoshdagilar 70